北冰洋

北冰洋響北半球，係北極周圍北極圈範圍嘅大洋，係五大洋之一。佢俾歐亞大陸同北美洲包圍，一邊同大西洋連埋，一邊同太平洋連埋。

北冰洋入冬俾冰冚晒。因為好少蒸發，加上好多河水流入去，所以鹹度係五大洋之中最低。

北冰洋係世界五大洋之中最細最淺嘅。面積1405.6萬平方公里，約佔世界大洋面積嘅3.6%。平均深度1200-1300米，為世界大洋平均深度嘅三分之一，而最深部分就深5450米。

因為北冰洋大部分時間都結冰，航運活動好少，加上面積又細，有啲人會認為北冰洋唔算係「洋」，而稱之為「北極海」。